Rowers storm Mount Nelson in | Netwerk24
Deur Julian Jansen 21 Julie 2019 00:00
Die rowers het ander hotelgaste en personeel rondgejaag, die juwelierswarewinkel se toonbanke met hamers stukkend geslaan en met juwele en kontant gevlug.
Dié historiese hotel in die skaduwee van Tafelberg en bekend vir sy high tea en tydlose luuksheid, is 'n groot toeristetrekpleister.
Chua Thai Keong, Singapoer se hoë kommissaris, David Maynier, Wes-Kaapse LUR vir finansies en ekonomiese geleenthede, asook Ian Neilson, Kaapstad se onderburgemeester, was onder die hooggeplaastes wat kort voor die rooftog nog daar was.
'n Afgetrede prokureur van die Strand, Ben van Rensburg, wat ook een van Singapore Airlines se gaste was, sê die laaste gaste is ongeveer halfelf die aand daar weg. "Net daarna toe slaan die rowers toe! Ek sê vir myself God kyk na sy kinders . . . ons is net betyds weg. Wat 'n wonderwerk dat alles vroeg geëindig het . . ."
Omstreeks 22:45 het 'n Toyota Corolla en 'n Volkswagen Polo met 15 mans by die hoofingang van die hotel ingery. Van hulle het bofbalpette gedra.
Hulle het 'n sekuriteitswag by die hoofhek se handradio en knuppel gevat. Twee van die boewe het hom opgepas terwyl die res in die hotel se voorportaal en kroeg in is. Van die gaste is van hul selfone en kontant beroof voordat die rowers die juwelierswinkel getakel het.
Rapport verstaan die meeste juweliersware word aan die einde van die werksdag in 'n kluis gebêre en die rowers het dus nie daarby uitgekom nie.
Dit was die tweede keer die afgelope sewe jaar dat die juwelierswinkel beroof is.
'n Taakspan van die polisie ondersoek die saak.
Maynier het Vrydag die vinnige optrede van die wetstoepassers verwelkom. Hy sê dit was 'n geïsoleerde voorval.
"Ons het dadelik ons toerismeveiligheidsreaksiespan ingeroep wat ondersteuning aan die gaste en personeel gebied het. Ons neem toerisme ernstig op, aan­gesien dit nagenoeg 300 000 werkgeleenthede in die Wes-Kaap ondersteun."
Jeff Rosenberg, voorsitter van Fedhasa, die verteenwoordigende liggaam vir die gasvryheidsbedryf, sê hulle is diep bekommerd oor die voorval en die invloed daarvan op die toerismebedryf.
'n Woordvoerder van die eienaars van die Belmond-groep het vanuit Brittanje aan Rapport gesê "sterk veiligheidsmaatreëls" bestaan in al hul sakeondernemings oor die wêreld heen en hersien dit gereeld.